आहा–रारा गोल्डकप : थ्रीस्टार फाइनलमा
गत वर्षको साखलाई कायम राख्दै रुस्लान थ्रीस्टार क्लब १७ औं आहा–रारा गोल्डकपको फाइनल प्रवेश गरेको छ । पोखरा रंगशालामा बुधबार एपीएफलाई पेनाल्टी सुटआउटमा ४–२ ले हराउँदै थ्रीस्टारले उपाधिमा दाबेदारी प्रस्तुत गरेको हो । 
लेखनाथ — गत वर्षको साखलाई कायम राख्दै रुस्लान थ्रीस्टार क्लब १७ औं आहा–रारा गोल्डकपको फाइनल प्रवेश गरेको छ । पोखरा रंगशालामा बुधबार एपीएफलाई पेनाल्टी सुटआउटमा ४–२ ले हराउँदै थ्रीस्टारले उपाधिमा दाबेदारी प्रस्तुत गरेको हो । बिहानैदेखि परेको झरीले मैदान हिलाम्य थियो । सिमसिमे पानीमा रुझदै खेलाडी खेल्न तयार भए । निर्धारित समयमा दुवै टिमबाट गोल हुन सकेन । मैदान र मौसम प्रतिकूलताले दुवै टिमलाई समय नथपी सिधै पेनाल्टी सुटआउटमा जाने सहमतिमा ल्यायो । दुई हप्ताअघि मनकामना केबुलकार पोखरा कपको फाइनल पुगेको एपीएफ आहा–रारामा सडनडेथको सहायतामा सेमिफाइनलसम्म पुगेको थियो । बुधबारको खेलमा भने एपीएफ अभागी ठहरियो । दुई पेनाल्टी चुकायो । सुटआउटमा थ्रीस्टारका रञ्जित धिमालले पहिलो गोल गरे । उनीपछि आएका एपीएफका सुदीप सिख्राकार गोल गर्नबाट चुके । उनको प्रहार क्रसबारमा ठोक्किएर आउट भयो । थ्रीस्टारबाट दोस्रो पेनाल्टी प्रहार गरेका बुद्धराज लिम्बूको प्रहारलाई विपक्षी गोलकिपर रोमन रसाइलीले बचाए । उनलाई प्रशिक्षक रत्नकाजी महर्जनले वैकल्पिक गोलकिपरका रूपमा मैदान प्रवेश गराएका थिए । पेनाल्टी रोक्ने विशेषता भएका उनको बचाउले एपीएफको आशा जीवित रह्यो । थ्रीस्टारका सुनील बल र एपीएफका आशिष लामाले आफ्नो टिमका लागि गोल गरे । थ्रीस्टारका रुपेश केसी र एपीएफका सन्तोष कटुवालले लगालग गोल गरे । एपीएफका बिक्की लामाको प्रहार बाहिरिएपछि भने थ्रीस्टार जितनजिक पुग्यो । बराबरी बनाउन अन्तिममा आएका थ्रीस्टारका अनन्त तामाङको प्रहार रोक्नैपर्ने दबाब एपीएफका गोलकिपरले झेल्न सकेनन् । तामाङकै गोलले खेल थ्रीस्टारको पक्षमा पर्‍यो । कम दर्शक, मौसम र मैदान प्रतिकूलताले सोचेजस्तो खेल दुवै टिमले प्रदर्शन गर्न सकेनन् । गोलका निकै कम अवसर सिर्जना भए । खेलको १४ औं मिनेटमा थ्रीस्टारका सुनील बलको क्रसलाई अजय मार्टिन्सले टच गर्न सकेनन् । विपक्षी डिफेन्डरले बल क्लियर गरे । रुपेश केसीको पावर सट एपीएफका गोलकिपरले पञ्च गर्दै बचाए । दोस्रो हाफमा एपीएफले खेलमा तुलनात्मक सुधार ल्याएर प्रतिस्पर्धात्मक रूपमा उत्रियो । खेलको ६० औं मिनेटमा आशिष तामाङको प्रहारलाई थ्रीस्टारका गोलकिपर एलन न्यौपानेले पञ्च गरेर बचाए । उनले प्रदीप लामाले कर्नरबाट मिलाएको पासलाई सदुपयोग गर्दै उक्त प्रहार गरेका थिए । खेलमा थ्रीस्टारका अनन्त तामाङ म्यान अफ द म्याच भए । थ्रीस्टार गत वर्ष पनि आहा–राराको फाइनल प्रवेश गरेर पुलिससँग पराजित भएको थियो । उसले पाँचौं, नवौं, ११ औं र १३ औं संस्करणको उपाधि आफ्नो नाममा बनाएको छ । जारी सिजनमा यसअघि ६ प्रतियोगितामध्ये ३ मा फाइनलसम्म पुगे पनि थ्रीस्टारले उपाधि जित्न सकेको छैन । उसले बिहीबार हुने त्रिभुवन आर्मी र डफिन्स एफसीबीच हुने खेलको विजयी टिमसँग शनिबार फाइनल खेल्नेछ । 